text: Nul udbytte fra Sydbank
  22 februar 2012 kl. 11.02
  Aktionærerne i Sydbank må vinke farvel til udbytte i år. Sydbank er kommet ud med et årsresultat, som banken selv betegner som utilfredsstillende.
  Sydbank-koncernen har opnået et resultat for 2011 på 301 millioner kroner før skat, hvilket forrenter den gennemsnitlige egenkapital med 3,1 procent. Resultatet er under forventningerne ved indgangen til året.
  Aktiens værdi faldt med 3,5 procent til 109, da Børsen åbnede onsdag.
  Regnskabet skæmmes af nedskrivninger på 200 millioner kroner på lån til landbruget. Banken har valgt at se mere kritisk på værdiansættelsen af landbrugets bygninger og driftsanlæg.
  Totalt set er nedskrivningerne dog faldet med knap 15 procent fra 2010 til 2011.
  
  Flere kunder
  Bankens basisindtjening viser en svag stigning, og det giver den håb om lysere tider.
  Med en forrentning af egenkapitalen på 3,1 procent og en sund likviditet klarer banken sig bedre end mange andre banker. For eksempel Danske Bank.
  Sydbank er i stand til at samle mange nye kunder op, og antallet af kunder har nu rundet 400.000.
  Medarbejderne i Sydbank må regne med en hård styring af omkostningerne, men det er ikke optræk til fyringer.
  